

**ΕΡΤ2 – Τροποποιήσεις και ενημερωτικό σημείωμα προγράμματος**

**Σας ενημερώνουμε ότι το πρόγραμμα της ΕΡΤ2 μεταβάλλεται ως εξής:**

**ΣΑΒΒΑΤΟ 2/11/2024, στις 17:00: ΕΛΛΗΝΙΚΗ ΣΕΙΡΑ: «ΚΡΙΣΙΜΕΣ ΣΤΙΓΜΕΣ» (Ε) Κ8 WEBTV** **ERTflix *Υπότιτλοι για K/κωφούς και βαρήκοους θεατές***

**Μίνι σειρά εποχής, τεσσάρων επεισοδίων, παραγωγής 2021**

Το ομότιτλο διήγημα της **Γαλάτειας Καζαντζάκη, «Κρίσιμες στιγμές»,** με πρωταγωνιστές τον **Άκη Σακελλαρίου** και την **Τάνια Τρύπη** και εξαιρετικούς συντελεστές και ηθοποιούς, είναι το τρίτο σπουδαίο έργο της ελληνικής λογοτεχνίας που μεταφέρεται στη μικρή οθόνη, με τη μορφή **μίνι σειράς,** σε σκηνοθεσία **Μανούσου Μανουσάκη.**

Στην καρδιά της γερμανικής Κατοχής, στα δύσκολα και ταραγμένα χρόνια που σφράγισαν ανεξίτηλα τη ζωή μιας ολόκληρης γενιάς, εκτυλίσσεται η δράση της σειράς, με κεντρικούς ήρωες ένα ζευγάρι αστών, τον Δημήτρη και την Ντόρα Καλλιγέρη.

H ζωή του ζευγαριού αλλάζει ριζικά. Για την κυρία Ντόρα, η μία αποκάλυψη διαδέχεται την άλλη: Πρόσωπα, που την εντυπωσιάζουν έρχονται στο σπίτι. Καταστάσεις εναλλάσσονται, που από τη μία την τρομάζουν και από την άλλη τη γεμίζουν ενθουσιασμό και ελπίδα. Κάποια στιγμή έρχεται και το δράμα, που θα σφραγίσει την ύπαρξή της.

**Η ιστορία…**

Η **κυρία Ντόρα (Τάνια Τρύπη)** παραξενεύεται πολύ όταν ο άντρας της, ο **Δημήτρης Καλλιγέρης (Άκης Σακελλαρίου),** επιστήμονας μεγαλοαστός, της προτείνει να ανοίξουν το σπίτι τους, όπου για χρόνια αρνείται να δεχτεί κόσμο απορροφημένος στις μελέτες του. Τώρα το θυμήθηκε; Τη μαύρη εποχή, που ο κόσμος υποφέρει από τους Γερμανούς κατακτητές;

Ύστερα από είκοσι πέντε χρόνια γάμου και άνετη αλλά κλειστή ζωή μέχρι τον πόλεμο, το σπίτι των Καλλιγέρηδων γεμίζει ζωή και η κυρία Ντόρα είναι σαν να ξαναγεννήθηκε. Της κάνει, όμως, εντύπωση ότι η παρέα του άντρα της δεν είναι ηλικιωμένοι σοβαροί επιστήμονες σαν εκείνον. Οι πιο πολλοί είναι παιδαρέλια.

Το μυστήριο κάποια στιγμή λύνεται. Ο Δημήτρης Καλλιγέρης, αυτός ο συντηρητικός αστός, ο επιστήμονας, έχει μπει στην Αντίσταση. Όμως, η οργάνωση στην οποία συμμετέχει εξαρθρώνεται. Ένα πρωί, χτυπάει η πόρτα, εισβάλλουν οι Γερμανοί και παίρνουν τον Δημήτρη μαζί τους. Από εκείνη τη στιγμή, ο χρόνος σαν να σταμάτησε για την κυρία Ντόρα. Η μόνη της έγνοια να βρει τον άντρα της...

Από την απελπισία τη βγάζει μια συνομήλική της γυναίκα, η **Μαρία Ζορμπά (Εύρη Σωφρονιάδου),** μητέρα τριών αγοριών, η οποία χήρεψε νωρίς. Ο δεύτερος γιος της, ο **Ηλίας (Τριαντάφυλλος Πατήρης),** αγαπημένος μαθητής του Δημήτρη, πολεμάει στην Αλβανία, κι ενώ τον περιμένει να γυρίσει από το Μέτωπο, μαθαίνει από τον συμπολεμιστή του, **Μανώλη (Νίκος Γκέλια),** ότι σκοτώθηκε.

Στο μεταξύ, ο **Μήτσος (Νεκτάριος Φαρμάκης),** ο μεγάλος γιος της Μαρίας, επηρεασμένος από την **Έλλη (Νεφέλη Κουρή),** αρραβωνιαστικιά του Μανώλη, παίρνει τη θέση του αδελφού του στην οργάνωση εναντίον των Γερμανών κατακτητών. Αυτοί οι δύο νέοι, η Έλλη και ο Μήτσος, θα παίξουν καταλυτικό ρόλο στην αλλαγή οπτικής του Δημήτρη Καλλιγέρη.

Αναπάντεχα, η Μαρία φέρνει στην Ντόρα γράμμα από τον άντρα της. Ο γιος της, ο Μήτσος, ο οποίος έχει συλληφθεί, είναι και εκείνος στο ίδιο στρατόπεδο. Οι δύο γυναίκες, αν και τόσο διαφορετικές, δένονται. Γίνονται οικογένεια. Η Μαρία, με τον μικρό γιο της **Κωστάκη (Θανάσης Κρομλίδης),** έρχεται τακτικά στο σπίτι της Ντόρας, η οποία υπόσχεται ότι όταν, με το καλό, απελευθερωθούν και γυρίσει ο άντρας της, θα αναλάβουν τη μόρφωσή του.

Η απελευθέρωση έρχεται, αλλά κάποιοι δεν επιστρέφουν ποτέ.

***Έφυγαν με την ελπίδα ότι ο κόσμος θα αλλάξει και ότι ο θάνατός τους δεν θα πήγαινε χαμένος.***

**Σκηνοθεσία:** Μανούσος Μανουσάκης

**Διασκευή διηγήματος-σενάριο**: Σταύρος Αβδούλος, Ειρήνη Ριτσώνη

**Διεύθυνση φωτογραφίας**: Άγγελος Παπαδόπουλος

**Casting director:** Χρύσα Ψωμαδέλλη

**Σκηνογράφος:** Σπύρος Λάσκαρης

**Ενδυματολόγος**: Μαρία Μαγγίρα

**Διεύθυνση παραγωγής**: Τάκης Κατσέλης

**Σύνθεση- Μουσική επένδυση & Μουσική τίτλων:** Χρήστος Παπαδόπουλος

**Στίχοι:** Βασίλης Γιαννακόπουλος

**Τραγούδι:** Μανώλης Μητσιάς

**Υπεύθυνη παραγωγής:** Μαρία Μανουσάκη

**Παραγωγή:** ΤΗΛΕΚΙΝΗΣΗ Α.Ε.

**Παίζουν:** **Άκης Σακελλαρίου** (Δημήτρης), **Τάνια Τρύπη** (Ντόρα), **Νεφέλη Κουρή** (Έλλη, νεαρή γυναίκα στην Αντίσταση), **Νίκος Γκέλια** (Μανώλης, αρραβωνιαστικός της Ελλης), **Μιχάλης Μαρκάτης** (Λογοθετόπουλος, γιατρός-γυναικολόγος), **Εύρη Σωφρονιάδου** (Μαρία), **Michael Seibel** (Έρμπαχ, Γερμανός πρέσβης), **Νεκτάριος Φαρμάκης** (Μήτσος, μεγάλος γιος Μαρίας), **Τριαντάφυλλος Πατήρης** (Ηλίας), **Σωτήρης Αντωνίου** (Χανς, Γερμανός ακόλουθος πρέσβη), **Στεφανί Καπετανίδη** (Μπριγκίτε), **Λευτέρης Λουκαδής** (Παύλος Ευθυμίου, καθηγητής), **Λευτέρης Δημηρόπουλος** (Ζάχος Χατζής, βοηθός Δημήτρη), **Νίκος Καρδώνης** (Κυριάκος, αντιστασιακός), **Ελίτα Κουνάδη** (Νίκη, φίλη Ντόρας), **Γιώργος Φλωράτος** (Στράτος, αντιστασιακός), **Μαρία Παπαφωτίου** (Φρόσω), **Μιχαήλ Άνθης** (Αξιωματικός), **Δημήτρης Πελέκης** (Νίκος, φαντάρος), **Ειρήνη Βακάκη** (Φωφώ, γειτόνισσα Ντόρας), **Θοδωρής Σκυφτούλης** (Γιάννης), **Βαγγέλης Σαλευρής** (Πέτρος, αντιστασιακός), **Κατερίνα Μπαλτατζή** (Πέρσα, γυναίκα Ευθυμίου), **Μιχάλης Καλιότσος** (Βλάσης τυπογράφος), **Αλέξανδρος Ιωαννίδης** (παπα-Φώτης),**Τριαντάφυλλος Πατήρης** (Ηλίας), **Θανάσης Κρομλίδης** (Κωστάκης, μικρός γιος της Μαρίας), **Δέσποινα Γιαννοπούλου** (Ελένη, γιατρός) κ.ά.

**Επεισόδιο 1ο.** Απρίλιος του 1941. Ο πόλεμος στην Αλβανία οδεύει προς το τέλος. Τα σύννεφα, όμως, παρά τις νίκες των Ελλήνων, δεν διαλύονται. Ο καθηγητής Δημήτρης Καλλιγέρης και η γυναίκα του η Ντόρα, εύποροι αστοί, που ζουν μια μοναχική ζωή, θα έρθουν αντιμέτωποι με μια κατάσταση, που θα τους οδηγήσει σε μια κρίση και αναθεώρηση της μέχρι τώρα ζωή τους…

Η Μαρία Ζορμπά χήρεψε νωρίς. Δούλεψε σκληρά για να μεγαλώσει τα τρία αγόρια της. Ο δεύτερος γιος της, ο Ηλίας, φοιτητής στο Πανεπιστήμιο, πολεμάει στην Αλβανία. Κι ενώ τον περιμένει να έρθει με άδεια, όπως έγραψε από το Μέτωπο, μαθαίνει από τον Μανώλη, έναν συμπολεμιστή του, ότι σκοτώθηκε. Το γεγονός θα συνταράξει και τον Δημήτρη, γιατί ο Ηλίας ήταν από τους αγαπημένους μαθητές του.

Όπως όλοι περίμεναν, οι Γερμανοί εισβάλλουν στην Αθήνα. Η ζωή όλων θα αλλάξει. Ο Μήτσος, ο μεγαλύτερος γιος της Μαρίας, επηρεασμένος από την Έλλη, που μαζί με τον Μανώλη και τον Ηλία ήταν σε μια οργάνωση εναντίον του Μεταξά, θα πάρει τη θέση του αδελφού του στην οργάνωση, που τώρα αρχίζει την αντίσταση εναντίον των Γερμανών κατακτητών. Όμως και η οπτική του Δημήτρη αρχίζει να αλλάζει. Προβληματίζεται για όλα, αλλά κυρίως για τον τρόπο που αντιμετώπισε τον γάμο του με την Ντόρα.

**Επεισόδιο 2ο.** Οι συνέπειες από την Κατοχή αναστατώνουν και την Ντόρα αλλά και τον Δημήτρη. Και τους προβληματίζουν. Έτσι, η Ντόρα αποφασίζει να οργανώσει συσσίτια, ενώ ο Δημήτρης ψάχνει να βρει τρόπο να βοηθήσει έναν συνάδελφό του, τον Ευθυμίου, ο οποίος συνελήφθη γιατί αντέδρασε στα υμνητικά, για τους Γερμανούς, λόγια ενός άλλου καθηγητή, που ανέλαβε υψηλή θέση στην κυβέρνηση, είναι ο αντιπρόεδρος και συνεργάζεται με τον κατακτητή.

Ο Μήτσος, καθώς έχει συνεχή επαφή μαζί της στην αντιστασιακή οργάνωση, ερωτεύεται την Έλλη, αλλά δεν το εξομολογείται ποτέ. Καταλαβαίνει ότι εκείνη είναι ζευγάρι με τον Μανώλη και ότι περιμένει με ανυπομονησία την επιστροφή του από το Μέτωπο. Ο Μανώλης, όμως, παίρνει μια μεγάλη απόφαση. Μπαίνει στο αντάρτικο.

Η οργάνωση εκτελεί, με επιτυχία, σαμποτάζ στο κέντρο «Λουζιτάνια», στο οποίο διασκεδάζουν Γερμανοί και συνεργάτες τους. Φυσικά, συμμετέχουν η Έλλη και ο Μήτσος. Τη βραδιά εκείνη, στο κέντρο βρίσκονται και ο Δημήτρης με την Ντόρα. Ο Δημήτρης δέχτηκε την πρόσκληση του αντιπροέδρου, ο οποίος είναι φίλος του από παλιά, σε μια προσπάθεια να πείσει τον αντιπρόεδρο να μεσολαβήσει για την απελευθέρωση του Ευθυμίου. Ύστερα από λίγες ημέρες, ο Μήτσος και η Έλλη, που αναζητούν πληροφορίες για τον Μανώλη, έρχονται να ζητήσουν βοήθεια από τον Δημήτρη, γιατί και ο Μανώλης ήταν φοιτητής του. Φυσικά, ο Δημήτρης τούς αναγνωρίζει. Αυτοί οι δύο νέοι θα παίξουν σημαντικό ρόλο στην ολοκληρωτική μεταμόρφωση του Δημήτρη Καλλιγέρη.

**ΚΥΡΙΑΚΗ 3/11/2024, στις 17:00: ΕΛΛΗΝΙΚΗ ΣΕΙΡΑ: «ΚΡΙΣΙΜΕΣ ΣΤΙΓΜΕΣ» (Ε) Κ8 WEBTV** **ERTflix *Υπότιτλοι για K/κωφούς και βαρήκοους θεατές***

**Μίνι σειρά εποχής, τεσσάρων επεισοδίων, παραγωγής 2021**

**Επεισόδιο 3ο.** Οι Γερμανοί αντιδρούν με αντίποινα στο σαμποτάζ στο κέντρο «Λουζιτάνια». Η βίαιη εισβολή στρατιωτών στο Πανεπιστήμιο, οι συλλήψεις και οι επιθέσεις σε φοιτητές είναι η σταγόνα που ξεχειλίζει το ποτήρι για τον Δημήτρη Καλλιγέρη. Παίρνει τη μεγάλη απόφαση να ενταχθεί στην Αντίσταση. Η Δώρα δέχεται ένα μεγάλο σοκ, όταν βρίσκεται παρούσα σ’ ένα μπλόκο. Η οργάνωση προετοιμάζει απεργία των φοιτητών. Στο βουνό, ο Μανώλης έχει μπει για τα καλά στην αντιστασιακή δράση.

Η Ντόρα παραξενεύεται πολύ όταν ο άντρας της τής προτείνει να ανοίξουν το σπίτι τους. Να καλέσει φίλες της για χαρτιά και εκείνος δικούς του φίλους για ουζάκι. Πιο πολύ την εκπλήσσει ο τρόπος. Δεν της το είπε. Το έγραψε. Το μυστήριο, κάποια στιγμή, λύνεται. Και την τρομάζει. Κάποια μέρα ο άντρας της φεύγει και της λέει ότι δεν θα γυρίσει το βράδυ. Τη ζώνουνε τα μαύρα φίδια. Τον πιέζει και τελικά της το αποκαλύπτει. Ο Δημήτρης Καλλιγέρης, αυτός ο συντηρητικός αστός επιστήμονας, έχει οργανωθεί στην Αντίσταση.

Η Μαρία ανησυχεί συνεχώς για τον Μήτσο. Και όχι άδικα. Η οργάνωση στην οποία συμμετέχει προδίδεται. Ο Μήτσος συλλαμβάνεται και η Έλλη γλιτώνει την τελευταία στιγμή. Μέλημα όλων, τώρα, είναι να βρεθεί ο προδότης. Αυτό αναγκάζει τον Δημήτρη να επωμιστεί έναν πολύ δύσκολο ρόλο.

**Επεισόδιο 4ο (τελευταίο).** Χάρη στον Δημήτρη, ο προδότης αποκαλύπτεται και τιμωρείται. Αυτό, όμως, θα δημιουργήσει υποψίες για εκείνον. Ο Μανώλης έρχεται στην Αθήνα και οργανώνει με τον Κυριάκο, την Έλλη και τους άλλους ένα μεγάλο σαμποτάζ. Ο Δημήτρης, όμως, όπως και πολλοί άλλοι, έγινε στόχος. Κάποια μέρα, χτυπάει η πόρτα και έρχονται Γερμανοί και Έλληνες συνεργάτες τους για έρευνα. Αναστατώνουν το σπίτι. Δεν βρίσκουν τίποτα, αλλά παίρνουν τον Δημήτρη μαζί τους. Από εκείνη τη στιγμή, ο χρόνος σαν να σταμάτησε για την Ντόρα. Ούτε κουράγιο να συμμαζέψει το σπίτι δεν βρίσκει. Η μόνη της έγνοια να μάθει για τον άντρα της. Πού τον πήγανε… να τον δει για λίγο. Τρέχει, παρακαλάει… Τίποτα! Από την απελπισία τη βγάζει η εμφάνιση της Μαρίας. Της φέρνει γράμμα από τον άντρα της.

Ο γιος της Μαρίας, ο Μήτσος δηλαδή, είναι κι εκείνος στο ίδιο στρατόπεδο. Γνωρίζει τον Δημήτρη. Όμως, η Μαρία μπορεί να τον βλέπει, να του πηγαίνει ρούχα, να παίρνει τα άπλυτα. Έτσι, η Ντόρα μαθαίνει πού έχουν τον άντρα της και αρχίζει να πηγαίνει κι εκείνη να τον βλέπει. Οι δύο γυναίκες, αν και τόσο διαφορετικές, δένονται. Η Μαρία, η οποία έχει ήδη χάσει τον μεγαλύτερο γιο της και έχει μείνει μόνο με τον μικρό, τον δωδεκάχρονο Κωστάκη, έρχεται τακτικά στο σπίτι της κυρίας Ντόρας. Τη βοηθάει να το βάλει σε τάξη πάλι και μαζί πηγαίνουν στο στρατόπεδο.

Κάποια μέρα, σε μία από τις τακτικές τους επισκέψεις, επιστρέφουν στη Μαρία τα ρούχα του γιου της, που είχε πάει την προηγούμενη φορά. Άθικτα. Δείγμα ότι τον έχουν εκτελέσει. Η κυρία Ντόρα συμπαραστέκεται στον πόνο της φίλης της. Της προτείνει να έρθουν με τον Κωστάκη και να μείνουν σπίτι της. Υπόσχεται ότι όταν, με το καλό, απελευθερωθούν και γυρίσει ο άντρας της, θα αναλάβουν τη μόρφωσή του. Η εξέλιξη, όμως, θα είναι διαφορετική.

**………………………………………………………………………………………………………………**

**ΣΗΜΕΙΩΣΗ: Ο αγώνας της Handball Premier League, το Σάββατο 02/11/2024, στις 17:00, δεν θα μεταδοθεί.**

**………………………………………………………………………………………………………………**

**Επίσης, την ΚΥΡΙΑΚΗ 03/11/2024, στις 23:00, στην ΕΡΤ2, μεταδίδεται σε μαγνητοσκόπηση η συναυλία: ΜΙΝΩΣ ΜΑΤΣΑΣ: «Η ΜΟΥΣΙΚΗ ΑΘΕΑΤΗ ΜΕΣΑ ΜΑΣ» - ΣΥΝΑΥΛΙΑ ΣΤΟ ΗΡΩΔΕΙΟ (Μ)**  **WEBTV GR**

Την Πέμπτη 28 Σεπτεμβρίου 2023, στο **Ωδείο Ηρώδου Αττικού,** ο βραβευμένος συνθέτης **Μίνως Μάτσας** έδωσε μία μεγάλη συναυλίαβασισμένη στα έργα του – ορχηστρικές συνθέσεις του από τον κινηματογράφο, την τηλεόραση, το θέατρο, καθώς και μερικά από τα ωραιότερα τραγούδια του που αγαπήσαμε.

Συμμετείχε η **Συμφωνική Ορχήστρα της ΕΡΤ** υπό τη διεύθυνση του **Μίλτου Λογιάδη.**

Τραγούδησαν οι: **Γιώργος Νταλάρας, Ελεωνόρα Ζουγανέλη, Κώστας Τριανταφυλλίδης** και **Μυρτώ Βασιλείου.**

Ενορχηστρώσεις: **Γιάννης Γκίκας, Αντώνης Σουσάμογλου, Λάζαρος Τσαβδαρίδης.**

Σολίστ:**Χρήστος Ζερμπίνος** (ακορντεόν), **Πάρις Περυσινάκης** (κρητική λύρα), **Γιώργος Μάτσικας** (μπουζούκι), **Τάκης Βασιλείου** (κρουστά), **Ντίνος Χατζηιορδάνου**(ακορντεόν) και ο **Μίνως Μάτσας**στο πιάνο.

**Σκηνοθεσία:** Μιχάλης Νταής

**Έτος παραγωγής:** 2023
**Διάρκεια:** 112΄